b"\n_START_ARTICLE_\nLloren\xc3\xa7 Bisbal i Barcel\xc3\xb3\n_START_SECTION_\nBiografia\n_START_PARAGRAPH_\nD'ofici fou sabater, i fins als 19 anys no aprengu\xc3\xa9 a llegir i escriure, va aprendre quan estava a l'ex\xc3\xa8rcit. Aleshores entr\xc3\xa0 en contacte amb les idees socialistes a trav\xc3\xa9s de l'obra d'Antonio Garc\xc3\xada Quejido i de Pablo Iglesias. A l'entorn de 1899 ja trobam Bisbal lligat a l'agrupaci\xc3\xb3 socialista de Palma. El 1907 escrigu\xc3\xa9 diversos articles sobre els treballadors del cal\xc3\xa7at sota el pseud\xc3\xb2nim d'Elebebe. Fou introductor de la UGT a les Illes Balears (1925), i tingu\xc3\xa9 un paper destacat en l'organitzaci\xc3\xb3 del PSOE a Mallorca (en fou un dels fundadors, el 1913). Tamb\xc3\xa9 dirig\xc3\xad el setmanari El Obrero Balear (\xc3\xb2rgan d'aquesta federaci\xc3\xb3, fundat el 1901). President de la Federaci\xc3\xb3 Socialista Balear i vocal del comit\xc3\xa8 nacional del PSOE. Regidor de l'Ajuntament de Palma (1917-1922), s'ocup\xc3\xa0 de l'abastiment de la ciutat. El 1921 es produ\xc3\xad l'escissi\xc3\xb3 comunista i perd\xc3\xa9 la presid\xc3\xa8ncia de la Federaci\xc3\xb3 de Societats Obreres de Palma._NEWLINE_El 1922 els socialistes recuperaren el control de l'organitzaci\xc3\xb3 i Bisbal torn\xc3\xa0 a ser elegit president. El 1922-1923 polemitz\xc3\xa0 amb Joan Monserrat Parets, ja que aquest defensava una alian\xc3\xa7a amb el Partit Liberal per tal d'aturar el maurisme. Fou novament regidor durant la Segona Rep\xc3\xbablica Espanyola (1931-1935) i ocup\xc3\xa0 la batlia des de l'abril fins a l'octubre del 1931. Entre les seves preocupacions com a batle hi havia el problema de la manca de llocs de treball. En aquest per\xc3\xadode curt dugu\xc3\xa9 a terme una gran activitat social i de mediador en diversos conflictes laborals. Aix\xc3\xb2 no imped\xc3\xad fracassos com la vaga al moll (juny del 1931) o les divisions entre les tend\xc3\xa8ncies del socialisme que port\xc3\xa0 a la seva dimissi\xc3\xb3 com a batle. Malgrat aix\xc3\xb2 el 1932 fou elegit president de la Federaci\xc3\xb3 Socialista Balear per\xc3\xb2 abandon\xc3\xa0 la direcci\xc3\xb3 per motius de salut poc despr\xc3\xa9s."